ગમે તેટલા મળતા માલમલીદા પતિ વગર શા માલના ? હા, ઑર્ડરલીની મજ્જા. સાહેબ કરતાં મૅમસાહેબના ઑર્ડરની જે લે-મૂક કરે તેનું નામ ‘ઑર્ડરલી’. સાહેબનાં બિલ્લા-બક્કલ કરતાં પણ બાઈસાહેબનું ઘર ચમકાવાનું કામ એમનું. આવી કાંઈકેટલીય સાહેબી ભોગવી ચૂકેલાં બાઈસાહેબોને પતિની નિવૃત્તિ પછી લસણ ફોલતાં નખમાં પડે નસ્તર અને આંખમાં ઊડે કસ્તર. આથી કરીને કેટલીક શાણી પોલીસાણીઓએ નામદાર સરકારશ્રીને એક સુફિયાણી અરજ કરેલી કે નોકરી દરમ્યાન ત્રણ ત્રણ ઑર્ડરલીમાંથી એકાદો ઓછો હશે તો ચાલશે. પણ નોકરી પૂરી થયા પછી આપશ્રી એક ઑર્ડરલી તો જરૂર ફાળવશોજી. પણ રાબેતા મુજબ હજી સુધી કોઈ નક્કર પગલાં લેવાયાં નથી.